 अति औखा, खाइयें-खड्डें’ कन्नें भरोचे दा रस्ता ऐ। " माश्टरै दे मुंआं’ चा बोल इयां निकला दे हे जियां भखदी भट्ठी’ चा चिग्याड़े बाह्र निकलै दे होन।  सारे लोक ते संतो भंड भी चुपचाप होइयै, माश्टरा पासै दिक्खै दे हे-ते माश्टर आखा दा हा--"तूं असें गी नईं जानदा-साढ़ा इतहास नईं जानदा, ते साड़े उप्पर अपनी जीबा दे जैह्री तीर मारना एं--साढ़े इतहासै गी, साढ़ी संस्कृति गी, साढ़े निजमें गी बकबक करियै गाली कड्डनां एं-साड़े कन्नें भद्दे, नकम्में, वाहयात मखौल करियै साढ़ी बेजती करना ऐं?  साढ़ी हजारें बरें दी संस्कृति, तहजीव ते साढ़ी समाजै दी पत्त लोआन्नां एं, ते पिरी बशरम बनिऐ हस्सना ऐं-तूं साड़ियां नुहारां बगाड़ना ऐं-मिगी तेरी सारी करतूतें दा लोकें कोला पता लगा ऐ।  तुगी पता ऐ, ए नुहारां असेंगी किन्नें हजारें बरें परैंत मिलियाँ-तूं साड़े नाएं दे कनां पान्नां ऐ˙, तुगी पता ऐ मनुक्खा ने इक दुए गी बलाना कियां कियां सिक्खेया ऐ?  तूं साढ़े सुखें च रोन्नां ऐ˙ ते साड़े दुखें पर हस्सना ऐ˙?  तुगी कक्ख पता दुखें, सुखें च फरक कियाँ कियाँ जानेआं ऐ?  तुगी कक्ख पता नेईं!  तुगी पता नईं जे माह्नू केड्डा म्हान ऐ।  मनुखता कुसी आखदे न-दौं चौं जनें च बौने-खड़ोने दे, गल्ल बात करने दे, जेड़े मानूआं ने हजारें बरें दी जानकारी दे परैंत निजम बन्ने न, तुगी उन्दा पता नईं।  में ते आखनां तूं मनुक्ख गै नईं, जंगली ऐं--जंगलें’च खोएं’च रौने आले पशुऐं साईं ऐ˙, जेड़े मानुआ दी महानता गी नईं जानदे, मनुखता गी नेईं जानदे।  ते जेकर तूं खुश गै होनां ऐ-खुश हो-औदी संस्कृति गी समझियै खुश हो-इनें ग्राएं गी, इनें खेतरें गी, शैहरें गी, शिड़कें गी, स्कूलें गी, कालजें गी, समुद्री जाजें गी, बिजली दे चमकदे लाटुयें गी, मिल्लें गी, मशीनें गी, कारखानें गी, दिक्खियै खुश हो-ते सोच मानु केडा महान ऐ, केड्डा उच्चा ऐ।  दुनियां दे सारे मानुएं दी सांझी संस्कृति केडी पवित्तर ऐ। 